b'\n_START_ARTICLE_\nBill of Rights\n_START_PARAGRAPH_\nBill of Rights (\xc3\xaen traducere din englez\xc4\x83 Legea Drepturilor) este numele dat colectiv primelor zece amendamente la Constitu\xc8\x9bia Statelor Unite. Propuse \xc3\xaen urma luptei politice adesea cr\xc3\xa2ncene duse \xc3\xaen anii 1787-88 pentru ratificarea Constitu\xc8\x9biei SUA, \xc8\x99i \xc3\xaentocmite \xc3\xaen a\xc8\x99a fel \xc3\xaenc\xc3\xa2t s\xc4\x83 abordeze obiec\xc8\x9biile ridicate de antifederali\xc8\x99ti, amendamentele Bill of Rights au ad\xc4\x83ugat la Constitu\xc8\x9bie garan\xc8\x9bii specifice ale drepturilor \xc8\x99i libert\xc4\x83\xc8\x9bilor personale, limit\xc4\x83ri clare ale puterilor guvernului \xc3\xaen procedurile judiciare, \xc8\x99i declara\xc8\x9bia explicit\xc4\x83 c\xc4\x83 toate puterile care nu au fost anume delegate Congresului prin Constitu\xc8\x9bie sunt rezervate statelor sau cet\xc4\x83\xc8\x9benilor. Conceptele codificate \xc3\xaen aceste amendamente sunt construite pe baza celor g\xc4\x83site \xc3\xaen mai multe documentele anterioare, \xc3\xaentre care Declara\xc8\x9bia Drepturilor din Virginia \xc8\x99i Declara\xc8\x9bia Drepturilor din 1689 din Anglia, \xc3\xaempreun\xc4\x83 cu documente anterioare, cum ar fi Magna Carta (1215)._NEWLINE_La 8 iunie 1789, reprezentantul James Madison a introdus nou\xc4\x83 amendamente la constitu\xc8\x9bie \xc3\xaen Camera Reprezentan\xc8\x9bilor. Printre recomand\xc4\x83rile sale, Madison a propus deschiderea Constitu\xc8\x9biei \xc8\x99i introducerea drepturilor specifice care s\xc4\x83 limiteze puterea Congresului \xc3\xaen Articolul 1, Sec\xc8\x9biunea 9. \xc8\x98apte dintre aceste limit\xc4\x83ri aveau s\xc4\x83 fie printre cele zece amendamente ale Bill of Rights ratificate. \xc3\x8en cele din urm\xc4\x83, la 25 septembrie 1789, Congresul a aprobat dou\xc4\x83sprezece articole de modificare a Constitu\xc8\x9biei \xc8\x99i le-a prezentat statelor pentru ratificare. Contrar propunerii ini\xc8\x9biale a lui Madison ca articolele s\xc4\x83 fie incluse \xc3\xaen corpul principal al Constitu\xc8\x9biei, el au fost propuse ca ad\xc4\x83ugiri suplimentare la ea (codicile). Articolele de la 3 la 12 au fost ratificate drept complet\xc4\x83ri la Constitu\xc8\x9bie la 15 decembrie 1791, \xc8\x99i au devenit Primul p\xc3\xa2n\xc4\x83 la al Zecelea Amendament la Constitu\xc8\x9bie. Articolul 2 au devenit parte a Constitu\xc8\x9biei \xc3\xaen data de 7 mai 1992, ca al Dou\xc4\x83zeci \xc8\x99i \xc8\x98aptelea Amendament. Articolul \xc3\x8ent\xc3\xa2i este \xc3\xaenc\xc4\x83 oficial aflat \xc3\xaen dezbaterea statelor._NEWLINE_De\xc8\x99i modific\xc4\x83rile propuse de Madison includeau o dispozi\xc8\x9bie pentru a extinde protec\xc8\x9bia unora dintre drepturi \xc8\x99i asupra statelor, amendamentele prezentate \xc3\xaen cele din urm\xc4\x83 pentru ratificare se aplic\xc4\x83 numai guvernului federal. U\xc8\x99a pentru aplicarea lor asupra guvernelor statelor a fost deschis\xc4\x83 \xc3\xaen anii 1860, \xc3\xaen urma ratific\xc4\x83rii de celui de al Paisprezecelea Amendament. \xc3\x8enc\xc4\x83 de la \xc3\xaenceputul secolului al XX-lea, at\xc3\xa2t instan\xc8\x9bele federale, c\xc3\xa2t \xc8\x99i cele la nivel de stat au folosit al Paisprezecelea Amendament pentru a aplica por\xc8\x9biuni din Bill of Rights guvernelor de stat \xc8\x99i autorit\xc4\x83\xc8\x9bilor locale. Procesul este cunoscut sub numele de \xc3\xaencorporare._NEWLINE_Exist\xc4\x83 mai multe exemplare originale ale Bill of Rights. Una dintre acestea este expus\xc4\x83 permanent la Arhivele Na\xc8\x9bionale din Washington, DC.\n_START_SECTION_\nConven\xc8\x9bia de la Philadelphia\n_START_PARAGRAPH_\n\xc3\x8enainte de ratificarea \xc8\x99i punerea \xc3\xaen aplicare a Constitu\xc8\x9biei Statelor Unite, cele treisprezece\xc2\xa0state\xc2\xa0suverane au\xc2\xa0urmat Articolele de Confederare, create de cel de\xc2\xa0al Doilea Congres Continental \xc8\x99i ratificate \xc3\xaen 1781. Cu toate acestea, guvernul na\xc8\x9bional, care func\xc8\x9biona \xc3\xaen conformitate cu Articolele de Confederare era prea slab pentru a reglementa \xc3\xaen mod adecvat diferitele conflicte care au ap\xc4\x83rut \xc3\xaentre state. Conven\xc8\x9bia de la Philadelphia s-a angajat s\xc4\x83 corecteze punctele slabe din Articole, \xc8\x99i care erau evidente chiar \xc8\x99i \xc3\xaenainte de \xc3\xaencheierea cu succes a R\xc4\x83zboiului de Independen\xc8\x9b\xc4\x83._NEWLINE_Conven\xc8\x9bia s-a \xc8\x9binut \xc3\xaen perioada 14-17 septembrie 1787, la\xc2\xa0Philadelphia, Pennsylvania. De\xc8\x99i scopul ei declarat era doar de a revizui Articolele, inten\xc8\x9bia multora dintre sus\xc8\x9bin\xc4\x83torii s\xc4\x83i, \xc3\xaen frunte cu\xc2\xa0James Madison din Virginia \xc8\x99i Alexander Hamilton din New York, a fost de a crea un nou guvern \xc8\x99i nu de a-l repara pe cel existent. Conven\xc8\x9bia s-a \xc3\xaentrunit \xc3\xaen Casa Statului Pennsylvania, \xc8\x99i George Washington din Virginia a fost ales \xc3\xaen unanimitate pre\xc8\x99edinte al conven\xc8\x9biei.\xc2\xa0Cei\xc2\xa055 de delega\xc8\x9bi care redactaser\xc4\x83 Constitu\xc8\x9bia se num\xc4\x83rau printre cei cunoscu\xc8\x9bi ca P\xc4\x83rin\xc8\x9bii Fondatori ai noii na\xc8\x9biuni. Thomas Jefferson, care era Ministru \xc3\xaen Fran\xc8\x9ba \xc3\xaen timpul conven\xc8\x9biei, i-a caracterizat pe delega\xc8\x9bi ca un ansamblu de \xe2\x80\x9esemi-zei\xe2\x80\x9d. Rhode Island a refuzat s\xc4\x83 trimit\xc4\x83 delega\xc8\x9bi la conven\xc8\x9bie._NEWLINE_La 12 septembrie, George Mason din Virginia a sugerat ad\xc4\x83ugarea unei Legi a Drepturilor la Constitu\xc8\x9bie, dup\xc4\x83 modelul declara\xc8\x9biilor anterioare din unele state, iar\xc2\xa0Elbridge Gerry din Massachusetts a depus o mo\xc8\x9biune oficial\xc4\x83. Mo\xc8\x9biunea a fost \xc3\xaens\xc4\x83 respins\xc4\x83 prin votul unanim al delega\xc8\x9biilor statelor dup\xc4\x83 numai o scurt\xc4\x83 discu\xc8\x9bie. Madison, pe atunci un adversar al Legii Drepturilor \xc8\x99i-a explicat ulterior votul numind legile drepturilor adoptate de state \xe2\x80\x9ebariere de pergament\xe2\x80\x9d, care ofereau doar o iluzie a protec\xc8\x9biei \xc3\xaempotriva tiraniei. Un alt delegat, James Wilson din Pennsylvania, a sus\xc8\x9binut mai t\xc3\xa2rziu c\xc4\x83 actul de a enumera drepturile oamenilor este periculos, pentru c\xc4\x83 aceasta ar implica faptul c\xc4\x83 drepturile care nu sunt men\xc8\x9bionate \xc3\xaen mod explicit nu exist\xc4\x83; Hamilton a reiterat acest punct \xc3\xaen al 84-lea\xc2\xa0articol federalist. Pentru c\xc4\x83 Mason \xc8\x99i Gerry au ap\xc4\x83rut ca adversari ai noului proiect de Constitu\xc8\x9bie, mo\xc8\x9biunea lor\xe2\x80\x94introdus\xc4\x83 cu cinci zile \xc3\xaenainte de \xc3\xaencheierea conven\xc8\x9biei\xe2\x80\x94ar fi putut fi v\xc4\x83zut\xc4\x83 de al\xc8\x9bi delega\xc8\x9bi \xc8\x99i ca o \xc3\xaencercare de tergiversare.\xc2\xa0Respingerea rapid\xc4\x83 a acestei propuneri a pus \xc3\xaens\xc4\x83 mai t\xc3\xa2rziu \xc3\xaen pericol \xc3\xaentregul proces de ratificare. Autorul\xc2\xa0David O. Stewart spunea despre omisiunea unei Legi a Drepturilor \xc3\xaen Constitu\xc8\x9bia ini\xc8\x9bial\xc4\x83 c\xc4\x83 este \xe2\x80\x9eo gaf\xc4\x83 politic\xc4\x83 de prim\xc4\x83 m\xc4\x83rime\xe2\x80\x9d, \xc3\xaen timp ce istoricul Jack N. Rakove\xc2\xa0o nume\xc8\x99te \xe2\x80\x9eo grav\xc4\x83 eroare de calcul pe care redactorii au f\xc4\x83cut-o c\xc3\xa2nd anticipau lupta pentru ratificare\xe2\x80\x9d._NEWLINE_Treizeci \xc8\x99i nou\xc4\x83 de delega\xc8\x9bi au semnat Constitu\xc8\x9bia finalizat\xc4\x83. Treisprezece delega\xc8\x9bi au plecat \xc3\xaenainte de a fi finalizat\xc4\x83, \xc8\x99i cei trei r\xc4\x83ma\xc8\x99i la conven\xc8\x9bie p\xc3\xa2n\xc4\x83 la sf\xc3\xa2r\xc8\x99it au refuzat s\xc4\x83 o semneze: Mason, Gerry, \xc8\x99i Edmund Randolph din Virginia. Ulterior, Constitu\xc8\x9bia a fost prezentat\xc4\x83 Congresului Articolelor de Confederare cu rug\xc4\x83mintea de a fi ulterior prezentat\xc4\x83 unei conven\xc8\x9bii de delega\xc8\x9bi, ale\xc8\x99i \xc3\xaen fiecare stat de c\xc4\x83tre popor, pentru aprobare \xc8\x99i ratificare.\n_START_SECTION_\nAntifederali\xc8\x99tii\n_START_PARAGRAPH_\n\xc3\x8en urma Conven\xc8\x9biei de la Philadelphia, unele figuri de marc\xc4\x83 ale Revolu\xc8\x9biei, cum ar fi Patrick Henry, Samuel Adams, \xc8\x99i Richard Henry Lee\xc2\xa0s-au opus deschis noului sistem de guvernare, pozi\xc8\x9bie cunoscut\xc4\x83 sub numele de \xe2\x80\x9eantifederalism\xe2\x80\x9d. Elbridge Gerry a scris cel mai popular document antifederalist, \xe2\x80\x9eObiec\xc8\x9biile Hon. Domn Gerry\xe2\x80\x9d, care a fost retip\xc4\x83rit de 46 de ori; eseul se axat \xc3\xaen special pe lipsa unei legi a drepturilor \xc3\xaen proiectul de constitu\xc8\x9bie. Mul\xc8\x9bi erau \xc3\xaengrijora\xc8\x9bi c\xc4\x83 un guvern na\xc8\x9bional puternic\xc2\xa0ar fi o amenin\xc8\x9bare la adresa drepturilor individuale \xc8\x99i c\xc4\x83 pre\xc8\x99edintele ar deveni un fel de\xc2\xa0rege. Jefferson i-a scris lui Madison argument\xc3\xa2nd \xc3\xaen favoarea unei Legi a Drepturilor: \xe2\x80\x9eo jum\xc4\x83tate de p\xc3\xa2ine este mai bun\xc4\x83 dec\xc3\xa2t nicio p\xc3\xa2ine. Dac\xc4\x83 nu ne putem asigura toate drepturile, s\xc4\x83 asigur\xc4\x83m ceea ce putem.\xe2\x80\x9d Antifederalistul pseudonim \xe2\x80\x9eBrutus\xe2\x80\x9d\xc2\xa0scria \xc8\x99i el:_NEWLINE_\xe2\x80\x9eG\xc4\x83sim c\xc4\x83 stabilesc, \xc3\xaen sec\xc8\x9biunea a noua a primului articol, c\xc4\x83 ordonan\xc8\x9ba de habeas corpus nu va fi suspendat\xc4\x83, dec\xc3\xa2t \xc3\xaen cazuri de rebeliune\xc2\xa0\xe2\x80\x94 c\xc4\x83 nu va fi adoptat\xc4\x83 nicio lege retroactiv\xc4\x83, sau lege ex post facto\xe2\x80\x94c\xc4\x83 Statele Unite nu vor acorda niciun titlu nobiliar, etc. Dac\xc4\x83 tot ce nu s-a specificat este rezervat, ce rost mai au aceste excep\xc8\x9bii? Acord\xc4\x83 aceast\xc4\x83 Constitu\xc8\x9bie pe undeva dreptul de a suspenda habeas corpus, de a face legi ex post facto, de a da legi retroactive sau de a acorda titluri nobiliare? Cu siguran\xc8\x9b\xc4\x83 c\xc4\x83, \xc3\xaen mod explicit, nu. Singurul r\xc4\x83spuns care se poate da este c\xc4\x83 acestea sunt implicit con\xc8\x9binute \xc3\xaen puterile generale acordate. Cu egal adev\xc4\x83r poate fi spus c\xc4\x83 toate puterile \xc3\xaempotriva c\xc4\x83ror abuz p\xc4\x83zesc legile drepturilor sunt con\xc8\x9binute sau implicite \xc3\xaen cele generale acordate de aceast\xc4\x83 Constitu\xc8\x9bie.\xe2\x80\x9d_NEWLINE_ \xc8\x98i continua cu aceast\xc4\x83 observa\xc8\x9bie:_NEWLINE_\xe2\x80\x9eNu ar trebui ca unui guvern, \xc3\xaenvestit cu o autoritate at\xc3\xa2t de extins\xc4\x83 \xc8\x99i indefinit\xc4\x83, s\xc4\x83 i se stabileasc\xc4\x83 unele restric\xc8\x9bii printr-o declara\xc8\x9bie a drepturilor? Cu siguran\xc8\x9b\xc4\x83 c\xc4\x83 da. At\xc3\xa2t de clar este acest fapt, c\xc4\x83 nu pot s\xc4\x83 nu b\xc4\x83nuiesc c\xc4\x83 cei care \xc3\xaencearc\xc4\x83 s\xc4\x83 conving\xc4\x83 lumea c\xc4\x83 aceste rezerv\xc4\x83ri sunt mai pu\xc8\x9bin necesare sub aceast\xc4\x83 Constitu\xc8\x9bie dec\xc3\xa2t sub cele ale Statelor, \xc3\xaencearc\xc4\x83 inten\xc8\x9bionat s\xc4\x83 v\xc4\x83 induc\xc4\x83 \xc3\xaen eroare, \xc8\x99i s\xc4\x83 v\xc4\x83 conduc\xc4\x83 \xc3\xaentr-o stare absolut\xc4\x83 de vasalitate.\xe2\x80\x9d\n_START_SECTION_\nFederali\xc8\x99tii\n_START_PARAGRAPH_\nSus\xc8\x9bin\xc4\x83torii Constitu\xc8\x9biei, cunoscu\xc8\x9bi sub numele de \xe2\x80\x9efederali\xc8\x99ti\xe2\x80\x9d, s-au opus unui proiect de lege a drepturilor \xc3\xaen mare parte din perioada ratific\xc4\x83rii, \xc3\xaen parte de teama incertitudinilor procedurale care s-ar fi creat. Madison se \xc3\xaempotrivea unei astfel de incluziuni, suger\xc3\xa2nd c\xc4\x83 guvernele statelor erau suficien\xc8\x9bi garan\xc8\x9bi ai libert\xc4\x83\xc8\x9bii personale, \xc3\xaen num\xc4\x83rul 46 din\xc2\xa0Federalistul, o serie de eseuri ce promovau pozi\xc8\x9bie federalist\xc4\x83. Hamilton s-a opus unui proiect de lege a drepturilor \xc3\xaen\xc2\xa0Federalistul Nr. 84, afirm\xc3\xa2nd c\xc4\x83 \xe2\x80\x9econstitu\xc8\x9bia este \xc3\xaen sine, \xc3\xaen orice sens ra\xc8\x9bional, \xc8\x99i pentru orice scop util, un proiect de lege a drepturilor\xe2\x80\x9d. El a declarat c\xc4\x83 ratificarea nu \xc3\xaenseamn\xc4\x83 c\xc4\x83 poporul american \xc3\xae\xc8\x99i pred\xc4\x83 drepturile, \xc8\x99i c\xc4\x83 protec\xc8\x9bia nu este necesar\xc4\x83: \xe2\x80\x9eaici, cu stricte\xc8\x9be, oamenii nu predau nimic, \xc3\xaentruc\xc3\xa2t \xc3\xae\xc8\x99i p\xc4\x83streaz\xc4\x83 totul, ei nu au nevoie de rezerve speciale.\xe2\x80\x9d\xc2\xa0Patrick Henry a criticat punctul de vedere\xc2\xa0federalist, scriind c\xc4\x83 legislativul trebuie s\xc4\x83 fie bine informat \xe2\x80\x9ede \xc3\xaentinderea drepturilor re\xc8\x9binute de c\xc4\x83tre oameni... fiind \xc3\xaentr-o stare de incertitudine, ei \xc3\xae\xc8\x99i vor asuma mai degrab\xc4\x83 dec\xc3\xa2t s\xc4\x83 renun\xc8\x9be la puteri.\xe2\x80\x9d Al\xc8\x9bi antifederali\xc8\x99ti subliniau c\xc4\x83 documentele politice anterioare, \xc3\xaen special Magna Carta,\xc2\xa0protejau drepturi specifice. Ca r\xc4\x83spuns, Hamilton a sus\xc8\x9binut c\xc4\x83 Constitu\xc8\x9bia este \xc3\xaen mod inerent diferit\xc4\x83:_NEWLINE_\xe2\x80\x9eLegile drepturilor sunt la originea lor, stipul\xc4\x83ri \xc3\xaentre regi \xc8\x99i supu\xc8\x99ii lor, reduceri ale prerogativelor \xc3\xaen favoarea privilegiului, rezerv\xc4\x83ri de drepturi necapitulate principelui. A\xc8\x99a era Magna Charta, ob\xc8\x9binut\xc4\x83 de baroni cu sabia \xc3\xaen m\xc3\xa2n\xc4\x83 de la regele Ioan.\xe2\x80\x9d\n_START_SECTION_\nCompromisul Massachusetts\n_START_PARAGRAPH_\n\xc3\x8en decembrie 1787 \xc8\x99i ianuarie 1788, cinci state\xe2\x80\x94Delaware, Pennsylvania, New Jersey, Georgia \xc8\x99i Connecticut\xe2\x80\x94au ratificat Constitu\xc8\x9bia, cu relativ\xc4\x83 u\xc8\x99urin\xc8\x9b\xc4\x83, de\xc8\x99i dura opinie minoritar\xc4\x83 a opozi\xc8\x9biei din Pennsylvania a circulat pe scar\xc4\x83 larg\xc4\x83. \xc3\x8en contrast cu predecesorii s\xc4\x83i, conven\xc8\x9bia din Massachusetts a fost plin\xc4\x83 de certuri \xc8\x99i dispute, la un moment dat izbucnind o b\xc4\x83taie cu pumnii \xc3\xaentre delegatul federalist\xc2\xa0Francis Dana \xc8\x99i antifederalistul Elbridge Gerry atunci c\xc3\xa2nd acestui din urm\xc4\x83 nu i s-a permis s\xc4\x83 vorbeasc\xc4\x83.\xc2\xa0Impasul a fost rezolvat numai atunci c\xc3\xa2nd eroi revolu\xc8\x9bionari, antifederali\xc8\x99ti de seam\xc4\x83,\xc2\xa0Samuel Adams \xc8\x99i John Hancock\xc2\xa0au fost de acord s\xc4\x83 ratifice \xc3\xaen condi\xc8\x9biile \xc3\xaen care conven\xc8\x9bia propune \xc8\x99i ni\xc8\x99te amendamente.\xc2\xa0Modific\xc4\x83rile propuse de Conven\xc8\x9bie cuprindeau obligativitatea unui\xc2\xa0grand jury\xc2\xa0care s\xc4\x83 judece cazurile capitale, ceea ce avea s\xc4\x83 fac\xc4\x83 parte din al Cincilea Amendament, \xc8\x99i o modificare prin care statele \xc3\xae\xc8\x99i rezerv\xc4\x83 puterile care nu sunt acordate \xc3\xaen mod explicit guvernului federal, ceea ce mai t\xc3\xa2rziu avea s\xc4\x83 stea la baza celui de\xc2\xa0al Zecelea Amendament._NEWLINE_Dup\xc4\x83 exemplul statului Massachusetts, minorit\xc4\x83\xc8\x9bile federaliste din Virginia \xc8\x99i New York au reu\xc8\x99it s\xc4\x83 ob\xc8\x9bin\xc4\x83 ratificarea conven\xc8\x9biei prin legarea ratific\xc4\x83rii de recomandarea unor modific\xc4\x83ri. O comisie a conven\xc8\x9biei din Virginia, condus\xc4\x83 de profesorul de drept George Wythe\xc2\xa0a transmis Congresului patruzeci de recomand\xc4\x83ri, dintre care dou\xc4\x83zeci enumerau drepturile individuale \xc8\x99i alte dou\xc4\x83zeci enumerau drepturile statelor.\xc2\xa0Acestea din urm\xc4\x83 includeau limit\xc4\x83ri ale competen\xc8\x9belor federale de a percepe impozite \xc8\x99i de a reglementa comer\xc8\x9bul._NEWLINE_O minoritate a criticilor Constitu\xc8\x9biei, \xc3\xaentre care\xc2\xa0Martin Luther\xc2\xa0din\xc2\xa0 Maryland, a continuat s\xc4\x83 se opun\xc4\x83 ratific\xc4\x83rii.\xc2\xa0Cu toate acestea, alia\xc8\x9bii lui Martin, \xc3\xaentre care\xc2\xa0John Lansing, Jr.\xc2\xa0din New York, au renun\xc8\x9bat la manevrele de obstruc\xc8\x9bionare a procedurilor Conven\xc8\x9biei. Ei au \xc3\xaenceput doar s\xc4\x83 se opun\xc4\x83 Constitu\xc8\x9biei \xe2\x80\x9e\xc3\xaen forma actual\xc4\x83\xe2\x80\x9d, c\xc4\x83ut\xc3\xa2nd \xc3\xaen schimb s\xc4\x83 promoveze amendamente. \xc3\x8en mai multe conven\xc8\x9bii, sus\xc8\x9bin\xc4\x83torii ideii de \xe2\x80\x9eamendamente \xc3\xaenainte\xe2\x80\x9d au acceptat s\xc4\x83 sus\xc8\x9bin\xc4\x83 o pozi\xc8\x9bie de \xe2\x80\x9eamendamente dup\xc4\x83\xe2\x80\x9d de dragul de a r\xc4\x83m\xc3\xa2ne \xc3\xaen Uniune. \xe2\x80\x9eScrisoarea circular\xc4\x83\xe2\x80\x9d antifederalist\xc4\x83 din New York a fost trimis\xc4\x83 fiec\xc4\x83rui legislativ de stat propun\xc3\xa2nd o a doua conven\xc8\x9bie constitu\xc8\x9bional\xc4\x83 pentru \xe2\x80\x9eamendamentele \xc3\xaenainte\xe2\x80\x9d, dar nu a fost acceptat\xc4\x83 de legislativele statelor. \xc3\x8en cele din urm\xc4\x83, numai Carolina de Nord \xc8\x99i Rhode Island au a\xc8\x99teptat amendamentele Congresului pentru a ratifica Constitu\xc8\x9bia._NEWLINE_Articolul \xc8\x98apte al proiectului de Constitu\xc8\x9bie stabilea condi\xc8\x9biile \xc3\xaen care se va stabili noul cadru de guvernare. Noua Constitu\xc8\x9bie devenea opera\xc8\x9bional\xc4\x83 dup\xc4\x83 ratificarea sa de c\xc4\x83tre cel pu\xc8\x9bin nou\xc4\x83 state. Numai atunci ea ar \xc3\xaenlocui guvernul existent \xc3\xaen temeiul Articolelor de Confederare \xc8\x99i s-ar aplica numai \xc3\xaen acele state care au ratificat-o._NEWLINE_Dup\xc4\x83 lupte politice dificile \xc3\xaen mai multe state, proiectul de Constitu\xc8\x9bie a ajuns la nivelul de ratificare de c\xc4\x83tre nou\xc4\x83 state \xc3\xaen iunie 1788. La 13 septembrie 1788, Congresul Articolelor de Confederare a certificat faptul c\xc4\x83 noua Constitu\xc8\x9bie a fost ratificat\xc4\x83 de un num\xc4\x83r mai mult dec\xc3\xa2t suficient de state membre pentru ca noul sistem s\xc4\x83 fie implementat \xc8\x99i a hot\xc4\x83r\xc3\xa2t \xc3\xaentrunirea noului guvern la New York City, \xc3\xaen prima zi de miercuri din luna martie a anului urm\xc4\x83tor. La 4 martie 1789, noul cadru de guvernare\xc2\xa0a intrat \xc3\xaen vigoare cu unsprezece din cele treisprezece state participante.\n_START_SECTION_\nAnticiparea amendamentelor\n_START_PARAGRAPH_\nPrimul Congres al Statelor Unite ale Americii, \xc3\xaentrunit \xc3\xaen\xc2\xa0Federal Hall\xc2\xa0din\xc2\xa0 New York, a fost un triumf pentru federali\xc8\x99ti. Senatul a unsprezece state cuprindea 20 de federali\xc8\x99ti \xc8\x99i doar doi antifederali\xc8\x99ti, ambii din Virginia. Camera avea 48 de federali\xc8\x99ti \xc8\x99i 11 antifederali\xc8\x99ti, cei din urm\xc4\x83 provenind din doar patru state: Massachusetts, New York, Virginia \xc8\x99i Carolina de Sud._NEWLINE_\xc3\x8en delega\xc8\x9bia statului Virginia la Camer\xc4\x83 era \xc8\x99i James Madison, principalul adversar al lui Patrick Henry\xc2\xa0\xc3\xaen lupta de ratificare din Virginia. Ca represalii pentru victoria lui Madison\xc2\xa0la aceast\xc4\x83 conven\xc8\x9bie, Henry \xc8\x99i al\xc8\x9bi antifederali\xc8\x99ti care controlau\xc2\xa0Camera Delega\xc8\x9bilor din Virginia\xc2\xa0au manipulat colegiile electorale\xc2\xa0\xc3\xaen a\xc8\x99a fel \xc3\xaenc\xc3\xa2t s\xc4\x83 existe un colegiu electoral pe care s\xc4\x83-l c\xc3\xa2\xc8\x99tige \xc8\x99i l-au\xc2\xa0recrutat pe viitorul succesor al lui Madison la pre\xc8\x99edin\xc8\x9bie, James Monroe, s\xc4\x83 candideze \xc3\xaempotriva lui. Madison l-a \xc3\xaenvins \xc3\xaens\xc4\x83 pe Monroe dup\xc4\x83 ce s-a angajat \xc3\xaen campanie c\xc4\x83 va introduce amendamente constitu\xc8\x9bionale care cuprind o Lege a Drepturilor \xc3\xaen Primul Congres._NEWLINE_La \xc3\xaenceput adversar al includerii unui proiect de lege a drepturilor \xc3\xaen Constitu\xc8\x9bie, el a ajuns treptat s\xc4\x83 \xc3\xaen\xc8\x9beleag\xc4\x83 importan\xc8\x9ba unui astfel de demers, \xc3\xaen timpul adesea controversatelor dezbateri de ratificare. Lu\xc3\xa2nd ini\xc8\x9biativa de a propune amendamente el \xc3\xaensu\xc8\x99i prin Congres, el spera s\xc4\x83 pre\xc3\xaent\xc3\xa2mpine o a doua conven\xc8\x9bie constitu\xc8\x9bional\xc4\x83, care se temea c\xc4\x83 ar putea s\xc4\x83 anuleze compromisurile dificile din 1787 \xc8\x99i s\xc4\x83 deschid\xc4\x83 \xc3\xaentreaga Constitu\xc8\x9bie la reexaminare, risc\xc3\xa2nd astfel dizolvarea noului guvern federal. \xc3\x8entr-o depe\xc8\x99\xc4\x83 adresat\xc4\x83 lui Jefferson, el spunea: \xe2\x80\x9eprietenii Constitu\xc8\x9biei, unii din aprobarea anumitor modific\xc4\x83ri, al\xc8\x9bii dintr-un spirit de conciliere, sunt \xc3\xaen general de acord c\xc4\x83 Sistemul ar trebui s\xc4\x83 fie revizuit. Dar ei doresc ca revizuirea s\xc4\x83 se limiteze la a furniza protec\xc8\x9bii suplimentare pentru libertate.\xe2\x80\x9d El sim\xc8\x9bea \xc8\x99i c\xc4\x83 amendamentele care garanteaz\xc4\x83 libert\xc4\x83\xc8\x9bile personale ar \xe2\x80\x9econferi Guvernului popularitatea \xc8\x99i stabilitatea necesare\xe2\x80\x9d.\xc2\xa0\xc3\x8en cele din urm\xc4\x83, el spera c\xc4\x83 amendamentele \xe2\x80\x9ear dob\xc3\xa2ndi treptat caracterul de maxime fundamentale ale guvern\xc4\x83rii libere, \xc8\x99i, pe m\xc4\x83sur\xc4\x83 ce devin \xc3\xaencorporate \xc3\xaen sentimentul na\xc8\x9bional, vor contracara impulsurile interesului \xc8\x99i pasiunii\xe2\x80\x9d. Istoricii continu\xc4\x83 s\xc4\x83 dezbat\xc4\x83 gradul \xc3\xaen care Madison considera c\xc4\x83 amendamentele Bill of Rights sunt necesare, \xc8\x99i \xc3\xaen ce m\xc4\x83sur\xc4\x83 el le considera oportune din punct de vedere politic; \xc3\xaen redactarea cuv\xc3\xa2nt\xc4\x83rii sale, el \xc8\x99i-a notat, \xe2\x80\x9eBill of Rights\xe2\x80\x94utile\xe2\x80\x94nu esen\xc8\x9biale\xe2\x80\x94\xe2\x80\x9d._NEWLINE_La inaugurarea\xc2\xa0din 30 aprilie 1789, a primului pre\xc8\x99edinte\xc2\xa0al \xc8\x9b\xc4\x83rii, George Washington a abordat subiectul de modific\xc4\x83rii Constitu\xc8\x9biei. El a cerut legiuitorilor:_NEWLINE_\xe2\x80\x9e\xc3\xaen vreme ce cu grij\xc4\x83 v\xc4\x83 feri\xc8\x9bi de orice modificare care ar pune \xc3\xaen pericol beneficiile unui guvern unit \xc8\x99i eficient, sau care ar fi bine s\xc4\x83 a\xc8\x99tepte viitoarele lec\xc8\x9bii ale experien\xc8\x9bei; o reveren\xc8\x9b\xc4\x83 pentru drepturile caracteristice ale oamenilor liberi, \xc8\x99i un respect pentru armonia public\xc4\x83 v\xc4\x83 vor influen\xc8\x9ba suficient deliber\xc4\x83rile pe chestiunea: c\xc3\xa2t de departe poate prima s\xc4\x83 fie impregnabil \xc3\xaent\xc4\x83rit\xc4\x83, ori c\xc3\xa2t de mult poate ultima s\xc4\x83 fie promovat\xc4\x83 avantajos \xc8\x99i \xc3\xaen siguran\xc8\x9b\xc4\x83.\xe2\x80\x9d\n_START_SECTION_\nPunere \xc3\xaen aplicare\n_START_PARAGRAPH_\nBill of Rights a avut impact judiciar limitat \xc3\xaen primii 150 de ani de existen\xc8\x9b\xc4\x83; dup\xc4\x83 cum spunea Gordon S. Wood, \xe2\x80\x9edup\xc4\x83 ratificare, majoritatea americanilor au uitat imediat de primele zece amendamente la Constitu\xc8\x9bie.\xe2\x80\x9d Curtea nu a luat nicio decizie important\xc4\x83 care s\xc4\x83 protejeze libertatea de expresie, de exemplu, p\xc3\xa2n\xc4\x83 \xc3\xaen 1931. Istoricul Richard Labunski pune \xc3\xaendelungata hibernare a Bill of Rights pe seama a trei factori: \xc3\xaen primul r\xc3\xa2nd, era nevoie de timp pentru a se dezvolta o \xe2\x80\x9ecultur\xc4\x83 a toleran\xc8\x9bei\xe2\x80\x9d, care s\xc4\x83 sus\xc8\x9bin\xc4\x83 stipul\xc4\x83rile din Bill of Rights cu voin\xc8\x9b\xc4\x83 judiciar\xc4\x83 \xc8\x99i popular\xc4\x83; \xc3\xaen al doilea r\xc3\xa2nd, Curtea Suprem\xc4\x83 a petrecut mare parte a secolului al XIX-lea axat\xc4\x83 pe probleme referitoare la echilibrul puterilor interguvernamentale; \xc8\x99i \xc3\xaen al treilea r\xc3\xa2nd, amendamentele se aplicau ini\xc8\x9bial numai guvernului federal, restric\xc8\x9bie afirmat\xc4\x83 de cazul\xc2\xa0Barron v. Baltimore (1833). \xc3\x8en secolul al XX-lea \xc3\xaens\xc4\x83, cele mai multe prevederi au fost aplicate statelor prin intermediul celui de\xc2\xa0al Paisprezecelea Amendament\xe2\x80\x94un proces cunoscut sub numele de \xc3\xaencorporare\xe2\x80\x94\xc3\xaencep\xc3\xa2nd cu clauza libert\xc4\x83\xc8\x9bii de exprimare, \xc3\xaen Gitlow v. New York (1925). \xc3\x8en Talton v. Mayes (1896), Curtea a decis c\xc4\x83 protec\xc8\x9bia constitu\xc8\x9bional\xc4\x83, inclusiv dispozi\xc8\x9biile Bill of Rights, nu se aplic\xc4\x83 ac\xc8\x9biunilor guvernelor tribale amerindiene.\n_START_SECTION_\nPrimul Amendament\n_START_PARAGRAPH_\nPrimul Amendament interzice adoptarea oric\xc4\x83rei legi care s\xc4\x83 stabileasc\xc4\x83 o religie de stat, s\xc4\x83 \xc3\xaempiedice\xc2\xa0exercitarea liber\xc4\x83 a religiei, s\xc4\x83 \xc3\xaengr\xc4\x83deasc\xc4\x83 libertatea de exprimare, s\xc4\x83 limiteze\xc2\xa0libertatea presei, s\xc4\x83 interfereze cu dreptul la adunare pa\xc8\x99nic\xc4\x83 sau s\xc4\x83 interzic\xc4\x83 dreptul la\xc2\xa0peti\xc8\x9bie adresat\xc4\x83 guvernului. Ini\xc8\x9bial, Primul Amendament se aplica numai asupra legilor adoptate de Congres, \xc8\x99i multe dintre dispozi\xc8\x9biile sale au fost interpretate \xc3\xaen mod mai restrictiv dec\xc3\xa2t ast\xc4\x83zi._NEWLINE_\xc3\x8en Everson v. Board of Education (1947), Curtea s-a inspirat din coresponden\xc8\x9ba lui Thomas Jefferson pentru a cere \xe2\x80\x9eun zid de separare \xc3\xaentre biseric\xc4\x83 \xc8\x99i Stat\xe2\x80\x9d, de\xc8\x99i limita exact\xc4\x83 dintre aceast\xc4\x83 separare r\xc4\x83m\xc3\xa2ne \xc3\xaen litigiu.\xc2\xa0Drepturile de exprimare au fost extinse \xc3\xaen mod semnificativ \xc3\xaentr-o serie de hot\xc4\x83r\xc3\xa2ri judec\xc4\x83tore\xc8\x99ti \xc3\xaen secolele al XX-lea \xc8\x99i al XXI-lea care au protejat diverse forme de expresie politic\xc4\x83, expresie anonim\xc4\x83, finan\xc8\x9bare a campaniilor electorale, pornografie, \xc8\x99i exprimare \xc3\xaen cadrul \xc8\x99colilor; aceste hot\xc4\x83r\xc3\xa2ri definesc o serie de excep\xc8\x9bii de la protec\xc8\x9biile Primului Amendament. Curtea Suprem\xc4\x83 a anulat precedentul din\xc2\xa0legea jurispruden\xc8\x9bial\xc4\x83 englez\xc4\x83\xc2\xa0de cre\xc8\x99tere a poverii dovezii \xc3\xaen procesele de\xc2\xa0def\xc4\x83imare \xc8\x99i calomnie, mai ales \xc3\xaen New York Times Co. v. Sullivan (1964). Exprimarea comercial\xc4\x83 este mai pu\xc8\x9bin protejat\xc4\x83 de Primul Amendament dec\xc3\xa2t cea politic\xc4\x83, \xc8\x99i, prin urmare, supus\xc4\x83 la o reglementare mai strict\xc4\x83._NEWLINE_Clauza Libert\xc4\x83\xc8\x9bii Presei protejeaz\xc4\x83 publicarea de informa\xc8\x9bii \xc8\x99i opinii, \xc8\x99i se aplic\xc4\x83 la o larg\xc4\x83 varietate de mass-media. \xc3\x8en Near v. Minnesota (1931) \xc8\x99i New York Times v. Statele Unite ale Americii (1971), Curtea Suprem\xc4\x83 a decis c\xc4\x83 Primul Amendament protejeaz\xc4\x83 \xc3\xaempotriva precenzurii\xe2\x80\x94cenzurarea \xc3\xaenainte de publicare\xe2\x80\x94\xc3\xaen aproape toate cazurile. Clauza Peti\xc8\x9bion\xc4\x83rii protejeaz\xc4\x83 dreptul la peti\xc8\x9bie \xc3\xaen toate ramurile \xc8\x99i agen\xc8\x9biile guvernamentale. \xc3\x8en plus fa\xc8\x9b\xc4\x83 de dreptul de \xc3\xaentrunire garantat de aceast\xc4\x83 clauz\xc4\x83, Curtea a hot\xc4\x83r\xc3\xa2t \xc8\x99i c\xc4\x83 modificarea protejeaz\xc4\x83 implicit \xc8\x99i\xc2\xa0libertatea de asociere.\n_START_SECTION_\nAl Treilea Amendament\n_START_PARAGRAPH_\nAl Treilea Amendament limiteaz\xc4\x83 \xc3\xaencartiruirea solda\xc8\x9bilor \xc3\xaen case particulare, ca r\xc4\x83spuns la Legea \xc3\x8encartiruirii\xc2\xa0adoptat\xc4\x83 de parlamentul britanic \xc3\xaen timpul R\xc4\x83zboiului de Independen\xc8\x9b\xc4\x83. Modificarea este una dintre cele mai pu\xc8\x9bin controversate din Constitu\xc8\x9bie, \xc8\x99i, p\xc3\xa2n\xc4\x83 \xc3\xaen prezent, nu a f\xc4\x83cut niciodat\xc4\x83 obiectul unei decizii a Cur\xc8\x9bii Supreme.\n_START_SECTION_\nAl Patrulea Amendament\n_START_PARAGRAPH_\nAl Patrulea Amendament protejeaz\xc4\x83 \xc3\xaempotriva perchezi\xc8\x9biilor \xc8\x99i confisc\xc4\x83rilor\xc2\xa0nerezonabile, \xc3\xaempreun\xc4\x83 cu obligativitatea ca orice\xc2\xa0mandat s\xc4\x83 fie juridic sanc\xc8\x9bionat \xc8\x99i sus\xc8\x9binut de o cauz\xc4\x83 probabil\xc4\x83. Acesta a fost adoptat ca r\xc4\x83spuns la abuzul de ordonan\xc8\x9be de asisten\xc8\x9b\xc4\x83, un mandat general, \xc3\xaen timpul Revolu\xc8\x9biei Americane. Perchezi\xc8\x9bia \xc8\x99i sechestrarea (inclusiv arestarea) trebuie s\xc4\x83 fie limitate \xc3\xaen domeniul lor de aplicare conform unor informa\xc8\x9bii furnizate de instan\xc8\x9ba emitent\xc4\x83, de obicei, de c\xc4\x83tre un ofi\xc8\x9ber de aplicare a legii care \xc3\xae\xc8\x99i asum\xc4\x83 r\xc4\x83spunderea. Amendamentul este baza pentru regula excluderii, care prevede c\xc4\x83 probele ob\xc8\x9binute ilegal nu pot fi introduse \xc3\xaentr-un proces penal. Interpretarea amendamentului a variat de-a lungul timpului; protec\xc8\x9bia sa a fost extins\xc4\x83 \xc3\xaen timpul Cur\xc8\x9bilor Supreme cu viziuni mai de st\xc3\xa2nga, precum cea condus\xc4\x83 de Earl Warren, \xc8\x99i a fost restr\xc3\xa2ns\xc4\x83 sub Cur\xc8\x9bile Supreme cu viziuni mai de dreapta, cum ar fi cea a lui\xc2\xa0William Rehnquist.\n_START_SECTION_\nAl Cincilea Amendament\n_START_PARAGRAPH_\nAl Cincilea Amendament protejeaz\xc4\x83 \xc3\xaempotriva dublei judec\xc4\x83ri\xc2\xa0\xc8\x99i autoincrimin\xc4\x83rii \xc8\x99i garanteaz\xc4\x83 drepturile la un\xc2\xa0proces echitabil, la analiza\xc2\xa0acuza\xc8\x9biilor penale de c\xc4\x83tre un grand jury, precum \xc8\x99i la desp\xc4\x83gubiri pentru propriet\xc4\x83\xc8\x9bile private confiscate prin\xc2\xa0expropriere. Amendamentul a stat la baza deciziei Cur\xc8\x9bii Supreme \xc3\xaen cazul\xc2\xa0Miranda v. Arizona (1966), care a stabilit c\xc4\x83 inculpa\xc8\x9bii trebuie s\xc4\x83 fie informa\xc8\x9bi despre drepturile lor la asisten\xc8\x9b\xc4\x83 juridic\xc4\x83 \xc8\x99i \xc3\xaempotriva autoincrimin\xc4\x83rii \xc3\xaenainte de a fi interoga\xc8\x9bi de poli\xc8\x9bie.\n_START_SECTION_\nAl \xc8\x98aptelea Amendament\n_START_PARAGRAPH_\nAl \xc8\x98aptelea Amendament garanteaz\xc4\x83 procese cu jura\xc8\x9bi \xc3\xaen cauzele civile federale care se ocup\xc4\x83 de preten\xc8\x9bii de peste dou\xc4\x83zeci de dolari. Se interzice, de asemenea, judec\xc4\x83torilor s\xc4\x83 treac\xc4\x83 peste constat\xc4\x83rile de fapt ale jura\xc8\x9bilor \xc3\xaen federal procesele civile federale. \xc3\x8en cazul\xc2\xa0Colgrove v. Battin\xc2\xa0(1973), Curtea Suprem\xc4\x83 a hot\xc4\x83r\xc3\xa2t c\xc4\x83 cerin\xc8\x9bele amendamentului pot fi \xc3\xaendeplinite de c\xc4\x83tre un juriu cu un minim de \xc8\x99ase membri. Acesta este una dintre pu\xc8\x9binele componente ale Bill of Rights care nu este \xc3\xaencorporat (nu se aplic\xc4\x83 statelor).\n_START_SECTION_\nAl Optulea Amendament\n_START_PARAGRAPH_\nAl Optulea Amendament interzice impunerea de cau\xc8\x9biuni sau amenzi excesive, de\xc8\x99i las\xc4\x83 termenul de \xe2\x80\x9eexcesiv\xe2\x80\x9d deschis interpret\xc4\x83rilor. Cea mai frecvent contestat\xc4\x83 clauz\xc4\x83 a amendamentului este ultima, care interzice pedepsele crude \xc8\x99i neobi\xc8\x99nuite. Aceast\xc4\x83 clauz\xc4\x83 a fost doar ocazional aplicat\xc4\x83 de c\xc4\x83tre Curtea Suprem\xc4\x83 \xc3\xaenainte de anii 1970, \xc3\xaen general, \xc3\xaen cazuri de-a face cu mijloacele de execu\xc8\x9bie. \xc3\x8en cazul\xc2\xa0Furman v. Georgia (1972), unii membri ai Cur\xc8\x9bii au considerat c\xc4\x83\xc2\xa0pedeapsa capital\xc4\x83 \xc3\xaen sine \xc3\xaencalc\xc4\x83 amendamentul, argument\xc3\xa2nd c\xc4\x83 aceast\xc4\x83 clauz\xc4\x83 ar reflecta \xe2\x80\x9eevolu\xc8\x9bia standardelor de decen\xc8\x9b\xc4\x83\xe2\x80\x9d, c\xc4\x83 opinia public\xc4\x83 s-a schimbat; al\xc8\x9bii au g\xc4\x83sit anumite practici din procesele capitale ca fiind inacceptabil de arbitrare, av\xc3\xa2nd ca rezultat o decizie majoritar\xc4\x83 care a suspendat efectiv execu\xc8\x9biile \xc3\xaen Statele Unite timp de mai mul\xc8\x9bi ani. Execu\xc8\x9biile a fost reluate \xc3\xaen urma cazului\xc2\xa0Gregg v. Georgia (1976), care a constatat c\xc4\x83 pedeapsa capital\xc4\x83 este constitu\xc8\x9bional\xc4\x83, dac\xc4\x83 juriul se ghideaz\xc4\x83 dup\xc4\x83 \xc3\xaendrum\xc4\x83ri concrete privind stabilirea pedepselor. De asemenea, Curtea a constatat c\xc4\x83 unele condi\xc8\x9bii precare de \xc3\xaenchisoare reprezint\xc4\x83 o pedeaps\xc4\x83 crud\xc4\x83 \xc8\x99i neobi\xc8\x99nuit\xc4\x83, ca \xc3\xaen cazul\xc2\xa0Estelle v. Gamble (1976).\n_START_SECTION_\nAl Nou\xc4\x83lea Amendament\n_START_PARAGRAPH_\nAl Nou\xc4\x83lea Amendament declar\xc4\x83 c\xc4\x83 exist\xc4\x83 \xc8\x99i alte drepturi fundamentale care exist\xc4\x83 \xc3\xaen afara Constitu\xc8\x9biei. Drepturile enumerate \xc3\xaen Constitu\xc8\x9bie nu sunt o list\xc4\x83 explicit\xc4\x83 \xc8\x99i exhaustiv\xc4\x83\xc2\xa0a drepturilor individuale. El a\xc2\xa0fost rareori men\xc8\x9bionat \xc3\xaen hot\xc4\x83r\xc3\xa2rile Cur\xc8\x9bii Supreme, \xc3\xaenainte de a doua jum\xc4\x83tate a secolului al XX-lea, c\xc3\xa2nd a fost citat de mai mul\xc8\x9bi judec\xc4\x83tori \xc3\xaen cazul Griswold v. Connecticut (1965). \xc3\x8en acea cauz\xc4\x83, Curtea a anulat o lege care interzicea utilizarea de contraceptive ca fiind o \xc3\xaenc\xc4\x83lcare a dreptului de intimitate conjugal\xc4\x83. Acest drept a constituit, la r\xc3\xa2ndul s\xc4\x83u, baza pe care Curtea Suprem\xc4\x83 a construit decizii \xc3\xaen mai multe cazuri-reper, inclusiv\xc2\xa0Roe v. Wade (1973), care a anulat o lege din Texas prin care era declarat delict ajutorul acordat unei femei pentru a ob\xc8\x9bine un avort, \xc8\x99i \xc3\xaen cazul\xc2\xa0Planned Parenthood v. Casey (1992), care a invalidat legea din Pennsylvania care obliga informarea so\xc8\x9bului \xc3\xaenainte de a ob\xc8\x9bine un avort.\n_START_SECTION_\nAl Zecelea Amendament\n_START_PARAGRAPH_\nAl Zecelea Amendament consolideaz\xc4\x83 principiile\xc2\xa0separ\xc4\x83rii puterilor \xc3\xaen stat\xc2\xa0\xc8\x99i ale\xc2\xa0federalismului\xc2\xa0stabilind c\xc4\x83 puterile care nu sunt acordate guvernului federal prin Constitu\xc8\x9bie, \xc8\x99i nici nu sunt interzise statelor, sunt rezervate statelor sau poporului. Amendamentul nu acord\xc4\x83 noi puteri sau drepturi statelor, ci mai degrab\xc4\x83 conserv\xc4\x83 autoritatea lor \xc3\xaen toate aspectele care nu sunt atribuite \xc3\xaen mod expres guvernului federal.\n_START_SECTION_\nAfi\xc8\x99area \xc8\x99i cinstirea Bill of Rights\n_START_PARAGRAPH_\nGeorge Washington a comandat realizarea a paisprezece c\xc3\xb3pii scrise de m\xc3\xa2n\xc4\x83 pentru Bill of Rights, una pentru Congres \xc8\x99i c\xc3\xa2te una pentru fiecare dintre primele treisprezece state.\xc2\xa0Copiile statelor Georgia, Maryland, New York \xc8\x99i Pennsylvania au disp\xc4\x83rut.\xc2\xa0Copia din New York\xc2\xa0se crede c\xc4\x83 a fost distrus\xc4\x83 \xc3\xaentr-un incendiu. Dou\xc4\x83 copii neidentificate ale celor patru (considerate a fi exemplarele pentru Georgia \xc8\x99i Maryland) s-au p\xc4\x83strat; una este \xc3\xaen Arhivele Na\xc8\x9bionale, \xc8\x99i cealalt\xc4\x83 este \xc3\xaen Biblioteca Public\xc4\x83 din New York.\xc2\xa0Copia\xc2\xa0Carolinei de Nord a fost furat\xc4\x83 din Capitoliul Statului de c\xc4\x83tre un soldat al Uniunii dup\xc4\x83 R\xc4\x83zboiul Civil. \xc3\x8entr-o opera\xc8\x9biune a FBI, ea a fost recuperat\xc4\x83 \xc3\xaen 2003.\xc2\xa0Copia p\xc4\x83strat\xc4\x83 de Primul Congres este expus\xc4\x83 (\xc3\xaempreun\xc4\x83 cu Constitu\xc8\x9bia \xc8\x99i Declara\xc8\x9bia de Independen\xc8\x9b\xc4\x83) \xc3\xaen Rotonda pentru Cartele Libert\xc4\x83\xc8\x9bii, o camer\xc4\x83 din\xc2\xa0Cl\xc4\x83direa Arhivelor Na\xc8\x9bionale\xc2\xa0din Washington, DC \xc3\xaencep\xc3\xa2nd cu 13 decembrie 1952._NEWLINE_Dup\xc4\x83 cincizeci de ani de expunere, s-au observat semne de deteriorare ale ramei, \xc3\xaen timp ce documentele p\xc4\x83reau a fi bine conservate. Prin urmare, rama a fost \xc3\xaenlocuit\xc4\x83 \xc8\x99i Rotonda a fost reinaugurat\xc4\x83 la 17 septembrie 2003. \xc3\x8en remarcile f\xc4\x83cute la reinaugurare, pre\xc8\x99edintele George W. Bush\xc2\xa0a declarat: \xe2\x80\x9eadev\xc4\x83rata Revolu\xc8\x9bie [American\xc4\x83] nu a fost s\xc4\x83 sfideze o putere p\xc4\x83m\xc3\xa2nteasc\xc4\x83, ci s\xc4\x83 declare principiile care stau mai presus de orice putere p\xc4\x83m\xc3\xa2nteasc\xc4\x83\xe2\x80\x94egalitatea fiec\xc4\x83rei persoane \xc3\xaen fa\xc8\x9ba lui Dumnezeu, \xc8\x99i responsabilitatea guvernului de a asigura drepturile tuturor.\xe2\x80\x9d_NEWLINE_\xc3\x8en 1941, Pre\xc8\x99edintele Franklin D. Roosevelt a declarat data de 15 decembrie zi de aniversare a 150 de ani de la ratificarea Bill of Rights. \xc3\x8en 1991, copia statului Virginia a Bill of Rights a fost purtat\xc4\x83 prin toat\xc4\x83 \xc8\x9bara, \xc3\xaen cinstea bicentenarului, vizit\xc3\xa2nd capitalele tuturor celor cincizeci de state.'